PTUZ Yoronga Kuramwa Mabasa Panovhurwa Zvikoro
Asi Zimta inoti iri kuenderera mberi nekutaurirana nehurumende panyaya dzemihoro
Vadzidzisi vari pasi pesangano reProgressive Teachers’ Union of Zimbabwe P-T-U-Z, vakabuda nechisungo neChina manheru chekuti havasi kuzodzokera kuzvikoro pazvinovhurwa kana hurumende ikaramba kuvawedzera mari dzavanotambira. Asi hurumende neChishanu yatara mutemo unorambidza kuwedzerwa kwemihoro, pamwe nekukwidzwa kwemitengo yezvinhu. Nepamusana pekuti upenyu huri kuomera vadzidzisi vakawanda, kubudikidza nemari shoma dzavanotambira, PTUZ yakaita musangano wekuzeya mari dzinotambirwa nevadzidzisi. Pari zvino, vadzidzisi vari kupiwa mari yekuenda nayo kumba isingapfuure 1,9 million dollars, mushure mekunge vabatirwa mutero nezvimwe zvakadaro. Semuenzaniso, mari yavanoenda nayo kumba, inokwanisa kutenga marita manomwe chete emafuta emotokari pamukoto. Vakati izvi zvinovarwadzwa uye zvinovashoresa munharaunda dzavanogara, zvekuti vave kungogara vachifamba vakatsikitsira nekunyara mumisha yavanogara. Kuti hupenyu huvarerukire, vadzidzisi ava vakabuda nechisungo chekuti murairidzi anotambira mari iri pasi pasi, ange achitambira $15 million pamwedzi, kuitira kuti vabvume kudzokera kuzvikoro pazvinovhurwa svondo rinouya. Varairidzi ava vakatiwo mari dzavo dzipote dzichigadziriswa mwedzi mitatu yega yega. Mumwewo aimbove mudzidzisi akataura pamusangano uyu, Va Emmanuel Tsiga, vakati vakasiya basa rehudzidzisi, sezvo mari yavaitambira yaive shoma. VaTsiga vakatiwo havanyare kuti vava kuita zhekudhira, sezvo vava kukwanisa kuriritira mhuri yavo. VaTsiga vakashora vamwe vavo, vachiti vanokurumidza kutengwa nezvinhu zvenhando kana vawirirana kusiya basa. Vakati yasvika nguva yekuti varairidzi vabatane, kuitira kuti vawane zvavari kuda. Mumwewo akasimuka achitaura akati zviri nani kuti abve muZimbabwe, akanganwe zvemadhigiri aanawo, oenda zvake kunoita basa sa security guard kuSouth Africa, uko anosvikopihwa R2,500 pamwedzi. Vachipeta mashoko avo pamusangano uyu, munyori mukuru weP-T-U-Z, VaRaymond Majongwe, vakati vachaenda kune mamwe matunhu makuru emuZimabwe, kuti vanzwe kuti vamwe vadzidzisi vari kuti kudiyi vasati vabudisa mashoko ekuti vosiya basa here kana kuti kwete. VaMajongwe vakati zvinhu zvinovarwadzwa kuti hurumende haikwanise kunyatsotenda vadzidzisi nebasa guru ravanoita. VaMajongwe vakati nekuda kwekusagutsikana kune varairidzi vari pasi pesangano ravo, kubvira gore richitanga, matunhu mazhinji arasikirwa nevadzidzisi vanopfuura zana nemakumi maviri, padunhu rega rega. VaMajongwe vakati sangano ravo rinotsigira zvekuti varairidzi varamwe mabasa, asi vakati vachamirira kunzwa kune vamwe vadzidzisi sezvo PTUZ iri sangano rinoremekedza zvido zveveruzhinji. Mutori wenhau dzeStudio7, Slyvia Manika, anoti dingindira remusangano wanezuro rainzi: “The Present State of Education in Zimbabwe - Challenges and Options” Asi sangano revarairidzi reZimbabwe Teachers Association, Zimta, inoti nhengo dzayo dziri kuzotanga basa panovhurwa zvikoro kunyange hazvo P-T-U-Z yazivisa kuti nhengo dzayo dzemuHarare dzicharamwa mabasa. Sangano iri rinoti hurukuro pakati paro nehurumende dzichiri kuenderera mberi zvekuti pachiri pedyo kuti vatore matanho. Mutungamiri wesangano iri, Amai Tendai Chikowore,vaudzwa Jonga Kandemiri weSudio7 kuti vane chivimbo nehurukuro pakati pesangano ravo nehurumende. Dzimwe Nhau Kubva kuStudio7...